**Zákon o sociálnom fonde §7 odsek 3:**

Novelou zákona o sociálnom fonde je možné od 01.01.2008 :

* použiť prostriedky sociálneho fondu aj na úhradu nákladov odborovej organizácie vynaložených na spracovanie analýz a expertíz alebo iných služieb nevyhnutných na realizáciu kolektívneho vyjednávania medzi odborovým orgánom a zamestnávateľom
* výšku prostriedkov **účelovo viazaných na tento** účel dohodnúť v kolektívnej zmluve, maximálna hranica je najviac 0,05% základu ustanoveného v §4 ods.1 tohto zákona. (**tento príspevok sa netvorí navyše, ale sa vyčleňuje z celkovej tvorby sociálneho fondu**)
* umožniť nevyčerpané prostriedky viazané na tento účel použiť v nasledovnom kalendárnom roku a tak kumulovať prostriedky z viacerých rokov.

**Použitie prostriedkov sociálneho fondu na tieto účely je vymedzené tým, že:**

* musí ísť o úhradu nákladov odborovej organizácie, predpokladá sa, že nejaké náklady súvisiace s priebehom a realizáciou kolektívneho vyjednávania **už vznikli**
* náklady musia predstavovať výdavky odborovej organizácie na **spracovanie analýz a expertíz** a výdavky na **iné služby** nevyhnutné na realizáciu kolektívneho vyjednávania pričom
* zamestnávateľ ich odborovej organizácií **refunduje** z prostriedkov sociálneho fondu na **základe predložených dokladov**

Z prostriedkov sociálneho fondu **nemôžu byť** uhrádzané výdavky odborovej organizácie na nákup napr. kancelárskych potrieb, techniky a pod. **čo nemá charakter služby** potrebnej na účely kolektívneho vyjednávania.

Ustanovenie zákona **bude využité na úhradu nákladov** odborovej organizácie vynaložených napr.

* na spracovanie **expertíznej analýzy** ekonomickej situácie zamestnávateľa
* na posúdenie a porovnanie situácie v určitej oblasti v odvetví, v ktorom pôsobí organizácia na účely kolektívneho vyjednávania (odmeňovanie)
* za spracovanie odborného posudku ku **konkrétnemu spornému problému**, ktorý sa vyskytuje pri kolektívnom vyjednávaní
* na **školenie externých vyjednávačov** –zastupujúcich odborovú organizáciu pri kolektívnom vyjednávaní
* v súvislosti so zadaním zhotovenia právneho posudku na konkrétne znenie kolektívnej zmluvy (pri zmene právnych predpisov)
* za **expertíznu činnosť nezávislých expertov** pôsobiacich mimo odborovej organizácie
* na kopírovacie, rozmnožovacie, tlačiarenské, poštové, internetové, telefonické a pod**. služby** ,

ktorých použitie je nevyhnutné v súvislosti s kolektívnym vyjednávaním, ak tieto služby nie sú hradené zamestnávateľom.

* na úhradu alikvotnej výšky súm za iné externé služby napr. prenájom miestnosti ak sa kolektívne vyjednávanie koná na tzv. neutrálnej pôde
* na služby vyjednávačov, zastupujúcich základnú organizáciu pri kolektívnom vyjednávaní vrátane prípadných cestovných nákladov a pod.

Z prostriedkov sociálneho fondu nemôžu byť hradené náklady za služby sprostredkovateľov v prípade riešenia kolektívnych sporov (iný právny predpis – vyhláška MFSR).

Nemôžu byť hradené ani odmeny pre plateného funkcionára odborového orgánu za výkon činnosti súvisiacich s kolektívnym vyjednávaním, ktorý je zamestnancom zamestnávateľa dlhodobo uvoľneným na výkon tejto funkcie (bolo by to v rozpore s ustanovením §7 ods.8 zákona).

*Treba si uvedomiť že, tento príspevok je súčasťou finančného príspevku do SF, tvorí jeho súčasť a jeho použitie musí byť v súlade zo zákonom a dohodou v kolektívnej zmluve. Čím viac finančných prostriedkov (max. 0,05%) sa použije na úhradu nákladov vynaložených odborovou organizáciou v zmysle §7 ods.3, tým menej finančných prostriedkov ostáva na realizáciu sociálnej politiky zamestnávateľa z prostriedkov sociálneho fondu.*

Marec 2018